31988L0316
L 143/26
JURNALUL OFÍCIAL AL UNIUNII EUROPENE
DIRECTIVA CONSILIULUI
din 7 iunie 1988
de modificare a Directivei 75/106/CEE privind apropierea legislațiilor statelor membre referitoare la preambalarea, în funcție de volum, a anumitor lichide preambalate
(88/316/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100a,
având în vedere propunerea Comisiei,
în cooperare cu Parlamentul European (1),
având în vedere avizul Comitetului Economic și Social (2),
întrucât, de la adoptarea Directivei 75/106/CEE (3), astfel cum a fost modificată ultima dată prin Directiva 85/10/CEE (4), a devenit necesară armonizarea completă a gamelor de cantități nominale pentru anumite lichide menționate de respectiva directivă;
întrucât Directiva 75/106/CEE nu conține dispoziții privind recipientele și folosirea acestora; întrucât aspectele privind reciclarea recipientelor pentru lichide destinate consumului uman sunt reglementate prin Directiva 85/339/CEE (5); întrucât, în consecință, este necesar să se abroge articolul 5 alineatul (4) din Directiva 75/106/CEE;
întrucât, de câte ori este posibil, este recomandabil să se asigure armonizarea completă a gamelor de produse preambalate pentru a institui o piață transparentă pentru acestea,
ADOPTĂ PREZENTA DIRECTIVĂ:
Articolul 1
Articolul 5 din Directiva 75/106/CEE se modifică după cum urmează:
1.
La sfârșitul alineatului (2) se adaugă următoarea teză:
„… și în cazul volumelor de 0,375 litri și 0,75 litri pentru produsele enumerate la punctul (4), până la 31 decembrie 1991.”
2.
Alineatul (3) litera (b) se înlocuiește cu următorul text:
„(b)
Preambalajele care conțin produsele cuprinse în lista de la punctul 1 literele (a) și (b) din anexa III pot fi comercializate după 31 decembrie 1988, numai în cazul în care se prezintă în volumele nominale stabilite în coloana I din anexa menționată.
Ambalajele care conțin produsele cuprinse în lista de la punctul 2 litera (a) din anexa III pot fi comercializate după 31 decembrie 1990, numai în cazul în care se prezintă în volumele nominale stabilite în coloana I din anexa menționată. Respectivele preambalaje care apar la punctul 4 din anexa III pot fi comercializate după 31 decembrie 1991, numai în cazul în care se prezintă în volumele nominale stabilite în coloana I menționată.”
3.
La alineatul (3) se adaugă litera (d) următoare:
„(d)
Fără a aduce atingere literei (b), produsele enumerate la punctul 4 din anexa III și care au un volum de 0,071 litri pot fi comercializate în Irlanda și Regatul Unit.”
4.
Alineatul (4) se elimină.
Articolul 2
(1) La coloana I din anexa III la Directiva 75/106/CEE, se adaugă următoarele volume:
-
la punctul 1 litera (d): „3 - 5”;
-
la punctul 2 litera (a): „4,5 - 6 - 9”;
-
la punctul 4:
„0,35 - 0,70 - 1,125 (*) - 4,5 - 5 (*) - 10 (*).”
Se adaugă următoarea notă de subsol la sfârșitul anexei III:
„(*)
Valori destinate exclusiv utilizării profesionale.”.
(2) La anexa III la Directiva 75/106/CEE, volumele „0,35” și „0,70” se elimină pentru produsele specificate la coloana II punctul 4.
Articolul 3
La articolul 1 din Directiva 75/106/CEE, se adaugă următorul paragraf:
„Preambalajele care conțin produsele enumerate la punctul 2 litera (a) și punctul (4) din anexa III, care sunt destinate fie pentru aprovizionarea avioanelor, navelor și trenurilor, fie pentru vânzarea în magazine duty-free, se exclud din domeniul de aplicare al prezentei directive.”.
Articolul 4
Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 1988. Statele membre informează de îndată Comisia cu privire la aceasta.
Adoptată la Luxemburg, 7 iunie 1988.